જિજ્ઞેશ મેવાણીની વિચારધારાની તરંગ-લંબાઈ ઉપર જ, ભરૂચ વિસ્તારના આદિવાસી નેતા ..... કથિત ભિલીસ્તાન ટાઈગર સેના ખ્યાત શ્રી છોટુભાઈ વસાવાની પણ ગણતરી થઈ શકે. છોટુ વસાવા પણ હમણાં સુધી જનતા દળમાં રહ્યે રહ્યે - નીતિશકુમારના સમર્થક હતા. પરંતુ નીતિશકુમારે હમણાંથી એનડીએ સાથે જવાનો નિર્ણય કરતાં, શ્રી છોટુભાઈ વસાવાએ રાતોરાત શ્રી શરદ યાદવ જૂથના નેતૃત્ત્વમાં, હાડોહાડ ભાજપા વિરોધી અને એટલે કોંગ્રેસને ગળે લગાવવાનો પેંતરો રચ્યો. પરંતુ છોટુ વસાવાની આ તે કેવી કથિત સામાજિક-ન્યાય અને શોષણમુક્ત સમાજની તાલાવેલી ?! ‘ભિલીસ્તાન ટાઈગર સેના’ને નામે, ગુજરાતના આદિવાસી ક્ષેત્રમાં માઓવાદી તત્ત્વોને છોટુ વસાવા પ્રકારના પરિબળો પ્રોત્સાહન આપતા જોવા મળે છે. બીજી તરફ ‘ભાજપા વિરોધવાદ’માં ઇસ્લામિસ્ટ-જેહાદી આતંકી તત્ત્વો પણ વસાવા માટે માનીતા-પોતીકા એવી છાપ પડે છે ! આ સંદર્ભમાં ગુજરાત વિધાનસભાની આ ચૂંટણીમાં, સપાટી ઉપર જે કાંઈ જોવા મળે છે, તેનાથી પણ વધુ ઊંડે જે આંતરપ્રવાહો વહી રહ્યા છે, તે માત્ર ગુજરાત માટે જ નહીં, શેષ ભારત-અખિલ ભારતીય સંદર્ભમાં પણ ગહન પૃથક્કરણ, છાનબીન અને સુયોગ્ય નિષ્કર્ષ પર આવવા માટે મહત્ત્વપૂર્ણ છે. સમગ્ર વૈશ્ર્વિક પરિપ્રેક્ષ્યમાં ભારતની ભૂમિકાના સંદર્ભમાં પણ આમાંથી મહત્ત્વના સંકેતો સાંપડી રહ્યા છે. આજે સમગ્ર વિશ્ર્વમાં જે પ્રકારે જેહાદી આતંકવાદ, રક્તબીજ રાક્ષસની જેમ વિસ્તરી રહ્યો છે, એની પાછળ કેવળ આર્થિક રાજકીય પરિબળો નથી. આ એક પ્રકારની સભ્યતાઓ વચ્ચેનો સંઘર્ષ છે. (ખરું કહીએ તો આ સંઘર્ષ વૈશ્ર્વિક સભ્યતાનો અસભ્યતા વિરુદ્ધનો સંઘર્ષ છે!) શ્રીમદ્ ભગવદ્ ગીતાનો શબ્દપ્રયોગ કરીએ તો, આ એક પ્રકારનો દેવાસુર-સંગ્રામ છે. દૈવી-સંપદા અને આસુરી શક્તિ વચ્ચેનો આ સંઘર્ષ છે. ભારતવર્ષે તેની વૈદિક સભ્યતા, સનાતન જીવનમૂલ્યો અધિષ્ઠિત સપ્ત-સિંધુ સંસ્કૃતિના શાશ્ર્વત અધિષ્ઠાન ઉપર, આ ધર્મયુદ્ધનું નેતૃત્વ કરવાનું છે. એ માટે અનિવાર્ય સામાજિક સમરસતા, રાષ્ટ્રીય ભાવાત્મક એકાત્મતા અને વૈશ્ર્વિક સુસંવાદિતા, સર્વસમન્વય અને એના મૂળમાં રહેલી આધ્યાત્મિક ચેતના-બ્રાહ્મીચેતના-કોસ્મિક કોન્સિયસનેસને પુન: પ્રજ્જ્વલિત કરવાની છે. ગુજરાત વિધાનસભાની ચૂંટણી એ તો માત્ર નિમિત્ત છે. એનાં પરિણામો ભારતીય રાજનીતિના ભાવિ સંકેતરૂપ બની રહેશે...